CELEX: 62016TN0740
Language: el
Date: 2016-10-25 00:00:00
Title: Υπόθεση T-740/16: Αγωγή της 25ης Οκτωβρίου 2016 — Stips κατά Επιτροπής

19.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 475/21
            
         Αγωγή της 25ης Οκτωβρίου 2016 — Stips κατά Επιτροπής
   (Υπόθεση T-740/16)
   (2016/C 475/32)
   Γλώσσα διαδικασίας: η γαλλική
   
      Διάδικοι
   
   
      Ενάγων: Adolf Stips (Besozzo, Ιταλία) (εκπρόσωποι: S. Orlandi και T. Martin, δικηγόροι)
   
      Εναγομένη: Ευρωπαϊκή Επιτροπή
   
      Αιτήματα
   
   Ο ενάγων ζητεί από το Γενικό Δικαστήριο:
   να εκδώσει απόφαση με την οποία να γίνονται δεκτά τα κάτωθι αιτήματα, δηλαδή,
   
               —
            
            
               να υποχρεώσει την Ευρωπαϊκή Επιτροπή να αποκαταστήσει πλήρως τη ζημία που υπέστη ο ενάγων λόγω της καθυστερήσεως που σημειώθηκε ως προς την οργάνωση της διαδικασίας νέων κατατάξεων σε βαθμό όσον αφορά την περίοδο των νέων κατατάξεων σε βαθμό του έτους 2013·
            
         
               —
            
            
               εν πάση περιπτώσει, να καταδικάσει την Ευρωπαϊκή Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της αγωγής, ο ενάγων προβάλλει έναν μόνο λόγο, αντλούμενο από τη ζημία την οποία ισχυρίζεται ότι υπέστη ο ενάγων και η οποία είναι καταλογιστέα αποκλειστικώς στην εκ μέρους της Επιτροπής παράβαση του καθήκοντος χρηστής διοικήσεως που αυτή υπέχει, το οποίο καθιερώνεται στο άρθρο 41 του Χάρτη των Θεμελιωδών Δικαιωμάτων. Ο ενάγων υποστηρίζει, πρώτον, ότι ο πίνακας των υπαλλήλων, ως προς τους οποίους ισχύει νέα κατάταξή τους σε βαθμό, δεν καταρτίστηκε από την Επιτροπή εντός ευλόγου χρόνου, δηλαδή πριν από τις 31 Δεκεμβρίου 2013. Ο ενάγων προσθέτει, δεύτερον, ότι η υλική ζημία την οποία αυτός ισχυρίζεται ότι υπέστη είναι πραγματική και μπορεί να αποτιμηθεί ποσοτικά και, τρίτον, ότι υφίσταται αιτιώδης συνάφεια μεταξύ του υπηρεσιακού σφάλματος της Επιτροπής και της ζημίας που αυτός ισχυρίζεται ότι υπέστη.